På bare fem måneder har dansk politi opsparet omkring 900.000 timers afspadsering. Det viser en opgørelse fra Rigspolitiet for perioden januar til maj i år, som Politiforbundet har offentliggjort.

De mange afspadseringstimer svarer til, at 545 årsværk – altså at 545 fuldtidsbetjente - skulle afspadsere et helt år.

Ifølge Politiforbundets blad Dansk Politi sidder politiets ledelse og politiforbundet torsdag i forhandlinger om den kritiske situation.

- Man skal være mere end almindeligt tonedøv og ligeglad, hvis ikke man forstår at nedslidningen af politiet alle steder er kolossal og helt utilstedelig. Politiet er kriseramt. Dermed også borgernes krav på service, siger forbundsformand Claus Oxfeldt til Dansk Politi.

Det er den ekstraordinære bevogtningsindsats efter terrorangrebet i København den 14. februar, der har trukket store veksler på politifolk fra hele landet, der er blevet sendt til København for at hjælpe med overvågningen. Overarbejdspukkelen er da også nogenlunde ligeligt fordelt over hele landet, viser Rigspolitiets tal.

Men den ekstra indsats efter terrorangrebet er kommet oven i en situation, hvor politiet allerede var under betydeligt pres:

- Politiet skubber en afspadseringspukkel foran sig svarende til 1.000 politifolk har et år fri. Desuden har vi 1.200 politifolk, som kan gå på pension i morgen hvis de ønsker det, og vi har fået en række ekstraopgaver, som trækker tæppet helt væk under mange, mange afdelinger, siger Claus Oxfeldt fra Politiforbundet.

Claus Oxfeldt, formand for Politiforbundet: Politiet er kriseramt Foto: Scanpix